
1.
הצעת חוק העונשין (תיקון מס' 104) (איומים ותקיפה), התשס"ט-2008
הצעתם של חברי הכנסת יואל חסון, יוחנן פלסנר ודוד רותם

2.
הצעת חוק העונשין (תיקון מס' 105) (תקיפת מטפל ומאבטח), התשס"ט-2009
הצעתם של חברי הכנסת יואל חסון וחיים אורון

הכנה לקריאה שנייה ושלישית

היו"ר אברהם מיכאלי:


אני מתכבד לפתוח את ישיבת ועדת החוקה, חוק ומשפט. 


על סדר היום הצעת חוק העונשין (תיקון מס' 104) (איומים ותקיפה), התשס"ט-2008 של חברי הכנסת יואל חסון, יוחנן פלסנר ודוד רותם, והצעת חוק העונשין (תיקון מס' 105) (תקיפת מטפל ומאבטח), התשס"ט-2009, הצעתם של חברי הכנסת יואל חסון וחיים אורון.


אנחנו ממשיכים את הדיון שכבר התקיים בוועדה. סיגל, בבקשה, תציגי לנו את ההתקדמות נכון להיום.

סיגל קוגוט:

בסוף הישיבה הקודמת התבקשנו להיפגש ולנסות לתאם נוסח שכולם יוכלו לקבל אותו, שהעקרונות שלו הם כלהלן: לא יהיו עונשי מינימום בחוק. הוועדה דנה עכשיו בהבניית שיקול הדעת השיפוטי בענישה ולכן היא לא קובעת עכשיו עונשי מינימום, אבל יהיה סדר בעבירה של עובד ציבור במובן שתהיה עבירה בסיסית של שלוש שנים ובנסיבות מחמירות של חמש שנים, ובתוך זה תהיה גם עבירה מיוחדת למטפלים של חמש שנים, שהיא מעבר לנסיבות המחמירות הרגילות של תקיפת עובד ציבור רגיל, אבל אז זה צריך להיות מאופיין בנסיבות שהן באמת מאפיינות אנשי חירום. העבירה שהצענו בנוסף לנסיבות המחמירות הרגילות שחלות על כל עובד ציבור אחר, זה מישהו שתוקף מטפל, מתמחה – ואלה לא רק המטפלים עצמם אלא אלה גם אלה שעוזרים להם, הצוות המינהלי שעוזר להם, או צוות אחר שעוזר להם – בשני מצבים: או כאשר הם עובדים בחדר מיון כי זה אנחנו לא צריכים להוכיח וזאת תמיד סיטואציה שהיא כאוטית או בסיטואציה שהוא מטפל באדם שהוא בסכנה. בשתי הסיטואציות האלה, אנחנו יכולים להצדיק נסיבות מחמירות מיוחדות שחלות על אנשי צוות רפואי בגלל הסכנה הנוספת לחיים, לגוף, בשירות הציבורי שנותנים מעבר לזה שמישהו לא מרוצה ומכה עובד ציבור, שזה יכול להיות גם מכה מורה, מכה פקח שמטפל בעבירות בנייה ומכה עובד סוציאלי שלא נתן לו גמלה. התוספת הזאת רלוונטית כי הרופא הזה עוסק עכשיו בטיפול בהצלה של אנשים או בטיפול בנזקים ולכן יש חומרה נוספת, מעבר לעבירה שקבענו של הנסיבות המחמירות, שגם היא תחול על רופאים כי הם עובדי ציבור.


באותה הזדמנות עשינו סדר, בגלל שעבירה של תקיפת שוטר ותקיפת עובד ציבור, כאן אלה שני אנשים בצוותא, אלה נסיבות מחמירות ושם אלה שלושה אנשים בצוותא ואלה הן נסיבות מחמירות, ולכן עשינו סדר בהם, אבל מרכז הכובד הוא תקופת עובד ציבור של שלוש שנים, תקיפה בנסיבות מחמירות של חמש שנים, ותקיפה של אנשי צוות או אנשי חירום שמטפלים באנשים בסכנה, גם חמש שנים.


זאת ההסכמה ומשרד המשפטים, מאחר שאמר יושב ראש הוועדה בדיון הקודם שיש איזו הבטחה שזה יקודם בתיאום עם משרד המשפטים, לטקסט הזה הוא מסכים.

היו"ר אברהם מיכאלי:


משרד המשפטים, בעצם לנוסח שאנחנו פחות או יותר דיברנו עליו, אתם מסכימים ולא צריך להביא את זה מחדש לוועדת השרים לחקיקה.

עמית מררי:

לנוסח הזה אנחנו מסכימים. אם יתקבל הנוסח הזה, השר פשוט יודיע בוועדת השרים הקרובה על ההסכמה שהייתה.

חיים אורון:

זאת כאילו התפלפלות סביב למושג מטפל כאשר מדובר ברופא. בשיחות שלנו הלכנו למקרה קיצוני כאשר למישהו יש קליניקה רפואית בקומה ה-40 בבית מסוים שאני לא רוצה לנקוב בשמו ושם יש איזה אירוע בינו לבין מטפל שלו ברפואת שיניים. האם זה חל גם עליו? אני מבין שלא.

סיגל קוגוט:

הנסיבות המחמירות הרגילות, כן. לא המיוחדות. הרגילות הן גם חמש שנים וגם זה חמש שנים.

חיים אורון:

עכשיו נמצא הקצה השני שעליו אין גם ויכוח וזה חדר המיון. מה קורה בקומה שלישית בבית החולים, שהוא לא חדר מיון, מתנהלת בדיקה בין רופא לבין חולה והוא תוקע לו מזרק בגב.

סיגל קוגוט:

אגב, מונח כאן פסק דין על מברג של שש שנות מאסר, גם לפי הדין היום.

חיים אורון:

דיברנו על זה לא פעם. יש כאן איזושהי סיטואציה מסוימת והחוק הוא גם מה השופט בדיוק יעשה והוא איזושהי אמירה של הכנסת. אתם כולאים אותנו באיזו פינה כך שמהאמירה לא יצא שום דבר.

סיגל קוגוט:

למה?

חיים אורון:

אני לא מדבר עכשיו על קליניקה פרטית ואני לא מדבר על משהו שמתרחש באיזה מקום שאני לא יכול להגן על זה, אבל בית חולים או מרפאה או מקום שהוא לא רק חדר המיון, שהוא היום רווי מאוד במתח ובאלימות, לצערי הרב, ואני אומר פעם שמינית שאני לא חושב שההחמרה בחקיקה תפתור את העניין ואפילו לא זה הדבר המרכזי. אני גם את זה מוכן לומר, אבל זה מונח לפנינו כאן. אם היינו כאן יכולים היום להחליט על שוטר על כל רופא, לא הייתי בעד זה, אבל היינו מחליטים אבל זה לא בכוחנו. מה בכוחנו לעשות? גם ברמה של המסר, זה לבוא ולומר שאנחנו רואים בסיטואציה הזאת, כאשר עובדי הרפואה באים אלינו ואומרים לנו שנעזור להם במשהו. מכל הדיבורים והחיבוקים, הם מבקשים שנעזור להם במשהו. תמצאו נוסח שימצא את המקום שהוא לא רק חדר המיון אלא הוא גם המוסד הרפואי המוכר, ואני לא יודע איך קוראים לזה, והוא לא רק חדר המיון אלא גם קומה שנייה בבית החולים סורוקה, אם חס וחלילה זאת מחלקת נשים או מחלקה אחרת ושם יש אלימות. לזה אני מתכוון. תנו אתם את הנוסח איך זה פותר את העניין.

סיגל קוגוט:

נתנו. בקומה שתיים זה יחול אם הוא מטפל במישהו שנמצא בסכנה. זה יחול גם בקומה שתיים. אם הוא יושב בקליניקה ומאבחן מישהו לפני ניתוח, הוא לא שונה מעובד סוציאלי שמגיע אליו אדם והוא אומר לו שהוא לא זכאי לגמלה והוא חוטף סטירה. לא שונה.  אתה צריך לאפיין נסיבות בהן אתה יכול להצדיק את זה שרופא שונה מעובד סוציאלי או מפקח בנייה, שגם הם נתקלים בסיטואציות קשות.

זאב פלדמן:

אני מייצג כאן היום את הרופאים.

היו"ר אברהם מיכאלי:


אתה נציג ההסתדרות הרפואית.

זאב פלדמן:

נציג ההסתדרות הרפואית. חולה שעולה מחדר מיון, נבדק על ידי הרופאה הצעירה במחלקה פנימית ובני המשפחה תוקפים אותה, למה שזה לא ייכנס להגדרה?

סיגל קוגוט:

אלה ממילא נסיבות מחמירות. חוץ מהעבירה המיוחדת שכתוב בה רופא, העבירה בנסיבות מחמירות על עובד ציבור, ורופא הוא עובד ציבור לכל דבר ועניין, חל גם כאשר מישהו התכוון להכשיל אותו, חל גם כאשר הוא תקף אותו בצוותא, חל גם כאשר הוא היה מזוין במברג – כתוב כאן נשק קר. זאת אומרת, זה יחול וחמש שנות המאסר יחולו גם בנסיבות כאלה.

זאב פלדמן:

למה שהנוסח לא יכניס את אותה רופאה גם לקטגוריה של המטפלים?

סיגל קוגוט:

הסברתי את זה. אמרתי שאתה צריך להצדיק את הנסיבות. זה לא קשור לקליניקה פרטית או לא, אלא זה קשור האם הנסיבות היו נסיבות חירום או לא. לא הקליניקה הפרטית. אם מישהו נפגע בתאונת דרכים בכביש, ברחוב, לא בקליניקה, והרופא מטפל בו ובא מישהו לתקוף א6אותו, הנסיבות המחמירות האלה יחול גם הן.

זאב פלדמן:

אם החולה בחשד להתקף לב, זה נכלל?

סיגל קוגוט:

כן.

זאב פלדמן:

אז יהיה איזשהו פילטר ביניים, ועדה שתחליט.

סיגל קוגוט:

לא ועדה אלא מי שמגיש כתבי אישום.

חיים אורון:

מי שמגיש כתבי אישום.

רביב מייזל:

כתבנו בעת מילוי תפקידו.

סיגל קוגוט:

רופא שקופץ על מישהו בהתקף לב או בתאונת דרכים ברחוב, הוא לא במילוי תפקידו? בוודאי שאני מחשיבה את זה.

היו"ר אברהם מיכאלי:


אלא אם כן הוא הותקף כאזרח רגיל.

חיים אורון:

מילוי תפקידו זה לא שהוא דפק את הכרטיס בכניסה לבית החולים.

סיגל קוגוט:

כרופא.

חיים אורון:

בכל מקום, כרופא.

סיגל קוגוט:

זה לא כאשר הוא בא בבוקר לעבודה אלא כאשר הוא מציל אנשים.

היו"ר אברהם מיכאלי:


השאלה שלך יכולה להיות לגבי חולה שארב לרופא מחוץ לבית החולים כאשר הוא מטייל בקניון. אולי זאת סיטואציה שצריך להעלות על הדעת ולחשוב מה עושים במקרה כזה.

רביב מייזל:

אלה דברים שקרו. הנוסח המוצע כרגע, בעת מילוי תפקידו, לא יכלול את זה. אז אותו תוקף יואשם בעבירה. העונש אכן יהיה חמש שנות מאסר, אבל הוא לא ייכלל באותו סעיף שמייחד.

סיגל קוגוט:

אז מה? אתה רוצה שאפשר יהיה להעמיד לדין בעבירה חמורה.

רביב מייזל:

אומר חבר הכנסת אורון, ואומר דוקטור פלדמן שלמעשה אתם מחריגים את הרופאים. תחריגו את הרופאיםפ.

סיגל קוגוט:

לא, אבל אין הצדקה להחריג רופא רק כי הוא רופא.

רביב מייזל:

יתכן שהרופא יטפל בחולה שהוא לא במצב חירום רפואי וכתוצאה מהתקיפה שיתקפו אותו החולה יגיע למצב חירום רפואי.

סיגל קוגוט:

אתה צריך לנמק לציבור למה אתה עושה את הדבר הזה ואתה לא יכול לומר שפקח בנייה שנכנס למקומות בהם בונים בנייה בלתי חוקית וחוטף מכות ועובד סוציאלי שלא נותן לבן אדם – היינו מזמינים גם אותם לדיון ונראה מה הם היו אומרים. אתה צריך לאפיין את זה בנסיבות שמצדיקות לומר שהרופא לא דומה לעובד סוציאלי ולא בנסיבות בהן אין סיבה לומר את זה.

זאב פלדמן:

עברנו את השלב הזה ואמרנו שרופאים הם חלק ממטפלים. תכלילו מטפלים ותכלילו במסגרת מטפלים את מי שעיניכם רואות, כולל רופאים, כולל, אם תחליטו, עובדים סוציאליים. המלים הן חשובות כנראה כי בתיקון לסעיף 273, תקיפת שוטר בעת מילוי תפקידו, החלפתם את הנוסח ואמרתם שהתקיפה קשורה למילוי תפקידו. כאן אתם משאירים את זה: תוקף עובד חירום בעת מילוי תפקידו. למה שהנוסח לא יהיה אותו נוסח? התוקף עובד חירום והתקיפה קשורה למילוי תפקידו כחוק. למה שהנוסח יהיה אחר?

חיים אורון:

אין כאן הצדקה להבדל.

יוחנן פלסנר:

אין הצדקה להבדל. זה צריך להיות "קשורה".

חיים אורון:

אין מחלוקת על "קשורה למילוי תפקידו".

היו"ר אברהם מיכאלי:


לדעתי צריכה להיות אחידות. אתה צודק בזה.

חיים אורון:

אין מחלוקת כאן על מילוי תפקידו. איך יבינו את זה שהוא הלך בלילה עם אשתו בפארק ומישהו תקף אותו.

סיגל קוגוט:

יש את זה. יש גם עבירה כזאת. יש גם עבירה על עובד ציבור ורופא הוא גם עובד ציבור. התוקף עובד ציבור ולא משנה, או מי שממלא חובה כדין, זה מרחיב את זה, והתקיפה קשורה למילוי תפקידו. זאת עבירת הבסיס, קשורה למילוי תפקידו – שלוש שנים, קשורה למילוי תפקידו בנסיבות מחמירות – חמש שנים, והמיוחדת לרופא של חמש שנים שמיוחדת רק לרופאים, אלה הן הנסיבות, נסיבות החירום ולא זה שהם רופאים.

חיים אורון:

העלה כאן דוקטור פלדמן שאלה אחרת שאני ראיתי שאת מחפשת אותה.

סיגל קוגוט:

כן, את הנוסח של השוטרים.

חיים אורון:

נכון, וגם אני לא מוצא אותה. האם יש הבדל בהגדרה במילוי תפקידו בין הרופא לבין העובד הרפואי?

סיגל קוגוט:

לא בעובד ציבור אל מול שוטר. זה אותו הדבר. זה "קשורה למילוי תפקידו".

זאב פלדמן:

תוקף עובד חירום, יש הבדל.

סיגל קוגוט:

כי תוקף עובד חירום הוא לא עניין של קשור למילוי תפקידו אלא זה תלוי בנסיבות בו הוא תקף אותו. זה לא קשור בכלל לכך שזה קשור למילוי תפקידו. הנסיבות המיוחדות האלה, זאת תקיפה בנסיבות של טיפול חירום או טיפול במישהו שהוא במצב של סכנה. אתה יודע היטב ואני יודעת היטב.

זאב פלדמן:

בנושא של מטפל לעומת עובד ציבור אחר. מטפל - דיברנו על זה בפעם הקודמת ואנחנו מדגישים את זה – בא מתוך עזרה.  אני יודע שאת יכולה לשלוף לי עוד איזשהו תחום.

סיגל קוגוט:

לא, אני נותנת לך את הנימוקים האמיתיים למה ומתי מצאנו לנכון שבאמת אפשר לעמוד מבחינה מקצועית ולא רק בגלל שרצו לעזור. אנחנו לא הולכים עכשיו על שיטה של עונשי מינימום.

היו"ר אברהם מיכאלי:


בואו נחדד את הספק הזה שיש להם. באותו סעיף 273 לגבי תקיפת שוטר באמת כתוב במפורש ש"התוקף שוטר והתקיפה קשורה למילוי תפקידו כחוק". 


בואו נקרא את זה ותבינו שאין כאן אפליה.

סיגל קוגוט:

אין כאן שום אפליה. הם רצו שגם בנסיבות המחמירות המיוחדות נכתוב את זה, אבל זה לא רלוונטי לכתוב את זה שם.

חיים אורון:

איפה מופיע עובד הציבור?

סיגל קוגוט:

בסעיף 381א, בעמוד הראשון של הנוסח שלנו. אתה רואה לגבי עובד ציבור, שזה קשור למילוי תפקידו.

היו"ר אברהם מיכאלי:


התקיפה קשורה למילוי חובתו או תפקידו.

סיגל קוגוט:

קשורה. לכן שינינו את זה לגבי השוטר. רצינו שזה יהיה אותו הדבר לשוטרים כמו על עובדי ציבור.

רביב מייזל:

בעמוד השני יש לך את 273.

סיגל קוגוט:

אין הגיון שבכל סעיף יהיה כתוב תנאים אחרים. לגבי השוטר תיקנו בגלל עובד הציבור ולא ההפך.

חיים אורון:

לגבי השוטר כתוב כאשר הוא ממלא את תפקידו.

סיגל קוגוט:

כן. כאשר הוא ממלא את תפקידו. החלטנו לתקן את זה בדומה למה שיש היום על עובדי ציבור, שזה קשור, גם אם זה לא נעשה בעת ובעונה אחת עם מילוי התפקיד. זאת עבירת הבסיס שהיא קיימת גם לגבי רופאים.

רביב מייזל:

הנוסח המוצע לגבי שוטר, מה שאני רואה, זה "התוקף שוטר והתקיפה קשורה למילוי תפקידו כחוק".

סיגל קוגוט:
 
נכון. את זה עשינו לפי 381א.

חיים אורון:

סיגל צודקת. 

סיגל קוגוט:

אני יודעת מה אמרתם, אבל זה לא רלוונטי לעבירה הספציפית.

חיים אורון:

המדרג שהם עשו, הוא לא בסוג הטיפול אלא בהבדל בין חירום ולא חירום. אומרים שברגע שיש אירוע, יש סיטואציה של חירום, כל מי שבסיטואציה של חירום נפגע, לא משנה מה ההגדרה המקצועית שלו, עולים מדרגה. אם לא, כולם נמצאים באותה דרגה. זאת אומרת, לכאורה כרגע – אם אני מבין נכון – חוץ מעונש מינימום שיש לגבי שוטרים – ולא נכנסנו לדיון הזה, גם אני לא בעד עונשי מינימום – בעצם יש כאן יישור קו. 

סיגל קוגוט:

כן. גם העלאה ולא רק יישור קו.  יצירת נסיבות מחמירות.

זאב פלדמן:

מבחינתי רופא שעובד במחלקה פנימית הוא כמו בחדר מיון, מטפל בחולים במצב חירום.

סיגל קוגוט:

אם הוא מטפל במצב חירום, זה יחול עליו.

זאב פלדמן:

ציון בנפרד של חדר מיון והחרגה.

סיגל קוגוט:

אתה רוצה שגם על חדר מיון יצטרכו להוכיח?

זאב פלדמן:

שזה יהיה בבית חולים.

סיגל קוגוט:

אי אפשר לקבל את זה. פשוט אי אפשר לקבל את זה מבחינת הרציונל של הסעיף. אנחנו בכוונה החרגנו את חדר המיון כי אמרנו שכאן אפשר להניח.

חיים אורון:

יש הגיון מסוים ואני מבין מה אתה רוצה. אני רוצה בסוף להגיע למשהו כי יתקעו אותנו, אבל אני מודה שאתה מציג גם את ההגיון המהותי. ברגע שההגדרה היא לא המיקום אלא מצב החירום, זאת אומרת שהיא קצת עונה למה שאתם הייתם אומרים תמיד. יש סיטואציה מתוחה, החולה מגיע אחרי התקף – אתם תתארו את התיאורים – והרופא נתון בתוך הסיפור הזה, המשפחה מסביב לחוצה, ובנוסף לכל בא הבן דוד ונותן לו סטירה כי הוא חושב שהוא לא טיפל מספיק מהר בקרוב שלו. בתוך ההגדרה של סיטואציית חירום, בכל מקום שהיא לא תהיה. נכון שאתה תוכל לבוא ולטעון שהייתה בדיקת דם שגרתית בקומה שביעית בבית החולים סורוקה ופתאום למישהו עפה היד והוא נתן סטירה. בסדר, אני מכיר את העניין הזה אבל השאלה היא אם אנחנו רוצים לתפוס את המקרה הזה או בעצם לתת תשובה למה שקרה השבוע בנהריה ובמקומות אחרים, כאשר זה מתרחש במקומות האלה שההגדרה חירום תתפוס אותם בכל מקרה.

זאב פלדמן:

אמרנו את זה בישיבה הקודמת. מצדנו שאף אחד לא ייכנס לכלא ושכולם יהיו בסדר. המסר הציבורי צריך להיות של אפס אלימות בבתי חולים. 

היו"ר אברהם מיכאלי:


החוק הזה לא יפתור את זה.

סיגל קוגוט:

החוק הזה ממילא נותן את המסר הזה.

זאב פלדמן:

החוק הזה לטעמי, בהחרגות ובצמצום הזה---

סיגל קוגוט:

אלה לא החרגות וצמצום כי רופא הוא גם עובד ציבור.

חיים אורון:

תלוי מה יצא מהוועדה. הם עשו כאן שני דברים: הם החריפו את מושג החירום והוציאו אותו מטריטוריה. בכל מקום שהוא מתרחש – סיגל, תקני אותי אם אני טועה – הם הוציאו את מושג החירום מהטריטוריה וזה כאשר דיברו אתי, חשבתי שהם דיברו על חדר מיון אבל אחר כך אמרו לא, בכל מקום שיש סיטואציה כזאת. נכון שהגדרת חירום היא בעייתית.

סיגל קוגוט:

אנחנו מוכנים כאן ללכת לכיוון שלכם כי קיבלנו מרביב מייזל הערה שמקובלת עלינו. במקום לומר מצב חירום שבחוק זכויות החולה זאת סכנה מיידית לחיים, שזה משהו מאוד קיצוני, אנחנו מקבלים את ההערה של רביב שיהיה כתוב: כאשר הוא מטפל באדם אשר מצוי בסכנה חמורה לחיים או לשלמות הגוף. זאת לא סיטואציה שמישהו ממש עומד עוד מעט למות. 

רביב מייזל:

לגבי ההגדרה, ביקשתי בעצם להחיל את ההגדרה של סכנה חמורה לפי חוק זכויות החולה. אתם לקחתם את מה שכתוב וכתבתם סכנה חמורה לחייו. ההגדרה של סכנה חמורה היא נסיבות בהן אדם מצוי בסכנה לחייו, לא חמורה אלא סכנה לחייו. יש עוד המשך. זה טיפה יותר מרחיב ואני מציע לקחת את ההגדרה לפי ההגדרה בחוק זכויות החולה.

סיגל קוגוט:

אבל לא רצינו את זה ואני אומר לך למה. בחוק זכויות החולה כתוב סכנה שתיגרם לו נכות חמורה בלתי הפיכה. לא רצינו שיצטרכו להוכיח דבר כזה במשפט פלילי. עדיף לך לא ללכת על זה.

רביב מייזל:

זה "או". 

סיגל קוגוט:

בסדר. סכנה לחייו, לא חמורה. סכנה לחייו או סכנה חמורה לשלמות הגוף ולא נפנה להגדרה בזכויות החולה כדי שלא יצטרכו להוכיח כל פעם את הנכות הבלתי הפיכה. סכנה לחייו או סכנה חמורה לגופו.

רביב מייזל:

בסדר. מקובל.

היו"ר אברהם מיכאלי:


מבחינת משרד המשפטים, זה בסדר?

עמית מררי:

בסדר.

היו"ר אברהם מיכאלי:


בסך הכל אנחנו גם רוצים לקדם את זה.

חיים אורון:

נכון.

היו"ר אברהם מיכאלי:


אנחנו לא רוצים ליפול. חבל. אנחנו רוצים לקדם  את החוק כדי שנגיע בסוף לתוצאה המקסימלית הניתנת.


חבר הכנסת מקלב, יש לך הערה?

אורי מקלב:

אני חושב שהנושא של עבירה בחירום היא עבירה נכונה מכיוון שאז הזמן שאדם גם מרשה לעצמו, קרוב משפחה, לצאת מכליו  והרופא גם לא יכול להיות עסוק עכשיו בהסבר את הנסיבות כאשר הוא צריך להיות עסוק בחולה. אני מבין שחסרים כאן אנשי מגן דוד אדום.

חיים אורון:

זה חל עליהם.

אורי מקלב:

הם נמצאים היום בסיטואציות כאלה לא פעם.

סיגל קוגוט:

עובד מגן דוד אדום, הוספנו להגדרה. תראה את ההגדרה. 

חיים אורון:

זק"א לא מופיע, אבל מד"א מופיע.

סיגל קוגוט:

הוספנו את עובד מגן דוד אדום. רופא, סטז'ר, אח, מיילד, חובש ועובד מגן דוד אדום.

חיים אורון:

ההגדרה כאן היא מאוד מאוד רחבה.

היו"ר אברהם מיכאלי:


בסעיף (ג) מופיע עובד מגן דוד אדום, ואני מבין שכל הארגונים המתנדבים הם תחת אתה הגדרה.


רבותיי, למי יש עוד בקשה לומר כמה מלים לפני שאנחנו מצביעים? אני חושב שהגענו למיצוי העניין בצורה מקסימלית. הנוסח שמונח בפניכם כרגע עם התוספת הקטנה שכרגע משרד המשפטים מסכים לה, אנחנו רוצים להביא אותו להצבעה.

יוחנן פלסנר:

שאלה. החלטנו לרדת מעניין ענישת מינימום?

עמית מררי:

כן.

יוחנן פלסנר:

בגלל הבניית שיקול הדעת?

היו"ר אברהם מיכאלי:


בגלל הבניית שיקול הדעת. כן. 

יוחנן פלסנר:

אחד הדברים העיקריים, כאשר יזמנו את העניין הזה, היה, כי הרי אתה יכול להעלות את עונש המקסימום.

היו"ר אברהם מיכאלי:


כבר התחלנו לדון בהבניית שיקול הדעת. תבוא לדיונים ותראה.

יוחנן פלסנר:

אני יודע. אני מאוד הצטערתי שלא יכולתי להגיע אתמול. אתה יכול להעלות את זה גם לעשרים שנים. מה התכלית של כל העניין הזה?

היו"ר אברהם מיכאלי:


אני מבין שהמציעים – ואתה אחד מהם – לא דנים בעניין של הבניית שיקול הדעת.

חיים אורון:

אני חסיד קטן של עונשי מינימום. ברגע של חולשה אמרתי שנלך על זה. 

היו"ר אברהם מיכאלי:


חבר הכנסת פלסנר, השאלה היא האם אתה עדיין חושב שצריך שוב להחזיר את זה חזרה אחורה ואז נחזור אחורה.

חיים אורון:

זה תוקע אותנו.

היו"ר אברהם מיכאלי:


לא נוכל להתקדם. משרד המשפטים לא מסכים.

יוחנן פלסנר:

זה חוזר לוועדת השרים?

היו"ר אברהם מיכאלי:


בוודאי. אם יש שינוי כלשהו מהנוסח הזה, ועדת השרים צריכה לדון בזה שוב. גם חבר הכנסת אורון הבין לגבי התיקון שהוא רצה להכניס.

יוחנן פלסנר:

הוא רואה את הדברים שונה ממני כי מראש הוא בעמדתם.

חיים אורון:

כן. אני חסיד קטן של עונשי מינימום.

היו"ר אברהם מיכאלי:


רבותיי, מכיוון שאנחנו מיצינו את העניין, אני מביא את זה להצבעה לקריאה שנייה ושלישית.

ה צ ב ע ה

אושר פה אחד

אורי מקלב:

יש אנשי מגן דוד אדום שהם מתנדבים. לא מדובר רק בעובדי מגן דוד אדום.

היו"ר אברהם מיכאלי:


הם עובדים תחת מגן דוד אדום.

חיים אורון:

מה זה המתנדב? אם אני אבוא ואומר שאני מתנדב במגן דוד אדום? אני לא. יש להם מעמד פורמלי. ביטוח יש להם? 

אורי מקלב:

אני מניח שכן.

חיים אורון:

אם יש תאונת דרכים בדרך, יש להם ביטוח.

היו"ר אברהם מיכאלי:


האם משרד המשפטים מתכוון לעובד מגן דוד אדום כי הרי לא כולם עובדים שם אלא יש מתנדבים, כולל נוער שמתנדב שם, האם אתם בהגדרה שלכם כוללים את כל מי שעובד תחת הדגל של מגן דוד אדום באותו יום או באותו אירוע?

עמית מררי:

ההגדרות בחוק העונשין של עובד הן לא הגדרות לפי דיני עבודה.

סיגל קוגוט:

נכון. מי שבאמת עובד ומטפל במישהו במצב קשה.

חיים אורון:

לפי דעתי זה מכוסה כי אני לא מתאר לעצמי שיש אנשים שמצטרפים לאמבולנס מבלי שיש להם ביטוח.

סיגל קוגוט:

נכון.

חיים אורון:

מבלי שמישהו רשם אותם. 

סיגל קוגוט:

במיוחד אלה שיש להם סמכות לטפל במי שנמצא בסכנה.

חיים אורון:

נכון.

היו"ר אברהם מיכאלי:


חבר הכנסת מקלב, אם תוכל לבדוק את זה עד שנביא את זה לקריאה שנייה ושלישית, ניתן לך אפילו להגיש הסתייגות.

סיגל קוגוט:

אנחנו נבדוק את זה עם משרד המשפטים. אם יש איזושהי בעיה, נרחיב את זה.

היו"ר אברהם מיכאלי:


לעיקרון אין התנגדות.

חיים אורון:

אתה יכול לומר שבחדרי מיון יש הרבה מתנדבות.

עמית מררי:

לא צריכים להתקיים יחסי עובד-מעביד.

חיים אורון:

נכון. הן עובדות שם. אם יכו אחת כזאת, זה חל עליה.

היו"ר אברהם מיכאלי:


אני חושב שהעיקרון מובן. אם יש משהו שצריך ללבן אותו, אני מבין שמשרד המשפטים גם ישתף אתנו פעולה.


רבותיי, ההצבעה הייתה כאן פה אחד. אנחנו מודים לכם. הישיבה נעולה.

הישיבה ננעלה בשעה 11:25 

